Mancul mâl che al è finût il mês di Zenâr cu la sô file di partidis pierdudis in campionât!
Cun di fat, al à bastât passâ tal mês di Fevrâr e finalmentri si à viodût l’Udin vinci e puartâ a cjase trê ponts intun colp sôl. Dut chest al è sucedût sabide stade a Bologne, cuintri de scuadre di cjase, in chê che e veve za dutis lis carateristichis par jessi une dispate pe salvece.
Par sigûr no je stade une partidone, però, dongje dal risultât, al è saltât fûr alc altri di bon che al pare vie almancul un tic di chê avilizion che e compagne i tifôs de scuadre furlane a tacâ dal imprin de stagjon o almancul di un pâr di mês incà.
Di une cierte voglade, la robe miôr in assolût e je stade l’esordi in prime scuadre dal puartîr Simone Scuffet, stant che a jerin almancul dîs agns che no si viodeve un zuiadôr furlan cu la maie dal Udin. La sô prime volte in serie A – e al à dome 17 agns e siet mês – e je stade positive, cence goi, no dome par vie che nol è stât masse impegnât dai aversaris ma ancje parcè che cuant che al à vût alc ce fâ – in particolâr suntune punizion di Diamanti – nol à vude pôre e si à fat cjatâ tal puest just, tal timp just e te maniere juste.
Altris aspiets positîfs a tocjin la mentalitât de scuadre: atente, dinamiche e coragjose. Al à mostrât cûr e sintiment ancje Guidolin, che tai ultins timps lis sôs cuotazions a jerin caladis cetant. L’alenadôr al à brincât dutis lis sieltis, sei te preparazion de partide che tes sostituzions, e al à mostrât di vê inmò il tamon de scuadre. Ben ancje Di Natale: un gol su rigôr e un ciert dinamisim, che al jere un pôc di timp che a mancjavin. Un altri che al à mostrât di jessi ancjemò al è Lazzari, che al à scombatût, si à vuadagnât il rigôr dal una zero e al à masanât chilometros e balons. Par no fevelâ di Nico Lopez, il miôr li denant e forsit in tiermins assolûts, e di Heureaux, il miôr in difese. Buine partide, par cualitât e cuantitât, ancje chê di Badu, intan che Basta nol rive a rindi cemût che si spietisi di lui.
Il belanç al è positîf pal risultât e pal caratar de scuadre, che si spere che finalmentri e vedi parât vie lis fantasimis che le an tormentade fin cumò. Dut câs, sul plan dal zûc al è ancjemò cetant ce fâ. Duncje, stin contents ma stin ancje “calmuts”, par doprâ la peraule clâf dal Guidolin dal an passât, stant che l’erôr piês, dentri e fûr dal cjamp di zûc, al sarès chel di montâsi il cjâf e di jessi convints che cumò al è dut a puest.
Di chê altre bande, però, si à di no vê pôre e di jessi otimiscj, cun ecuilibri e cun determinazion. Se chel di Bologne, cuintri di une scuadre a patràs, al è stât pardabon un svolt si lu viodarà za doman, te prime semifinâl di Cope Italie cuintri de Fiorentina in cjase.
Une ocasion par verificâ cemût che e sta la scuadre ancje pal campionât. E par fâsi vignî ancjemò plui cûr, plui snait e plui gole di no molâ e di fâ alc di bon. A chest pont si à di provâ a rivâ fin in som di cheste che, ben e no mâl, e reste une competizion impuartante e soredut une puarte par jentrâ in Europe.
fur_Latn fur_Latn fur_Latn fur_Latn fur_Latn fur_Latn fur_Latn fur_Latn